
Tisztelt Miniszterelnök Úr!

A MÁV-nál képviselettel rendelkező reprezentatív szakszervezetek 2007. március 2-án a mellékelt megállapodást írták alá a Magyar Köztársaság Kormányával. E megállapodás első pontja az alábbiakat tartalmazza:
„A Kormány garanciát vállal, hogy a létrejövő ÁEK nevében megjelenik a vasútegészségügy.”
Sajnos e vállalás nem teljesült annak ellenére, hogy erre a körülményre több alkalommal is felhívtuk a Honvédelmi Minisztérium kabinetfőnökének, az ÁEK hivatásos állományú katonai vezetésének és nem utolsó sorban a Kormány nevében e témakörben is tárgyaló Csizmár Gábor figyelmét. A nevezettek szóban rendre elismerték a felvetésünk jogosságát, emellett ígéret is elhangzott arra vonatkozóan, hogy a megállapodásnak megfelelően használják az intézmény címét úgy a portálokon, mint hivatali irataikon.
Csizmár Gábor a tárgyban hozzánk írott levelében hangoztatta, hogy a jelenlegi állapot több tekintetben nem elégíti ki a megállapodásban foglaltakat. Mivel az ígéreteken túl egyéb intézkedés nem történt, az Ügyészséget kerestük meg sérelmünk rendezése érdekében. Többszöri levélváltás sem hozott eredményt, mivel nevezett hatóság hatáskör-, illetve illetékesség hiányát állapította meg. 
Ezért fordulunk Önhöz kérve, hogy a Kormány vállalásának megfelelően az ÁEK elnevezésében - oly formában, ahogyan arról a vasúti törvény rendelkezik - a vasútegészségügy jelenjék meg. Az intézmény létesítményeiben jelenleg minden a honvédséghez való tartozásra utal.
Várom mielőbbi válaszát és szíves intézkedését.
Budapest, 2009. augusztus 24.
Üdvözlettel

